Nos Petrus, Guillelmus et Aymo filii quondam Bernardi Ravinelli, et nos Johannes et Brunus filii quondam Petri Ravinelli, et ego Johannes filius quondam Ratoulphi Ravinelli veri homines ecclesie Miratorii notum facimus universis quod nos tenemus mansum Ravinellorum de Monteresio cum omnibus appendiciis eiusdem mansi situm in parrochia Cosancie, ab ecclesia Miratorii. Quem mansum confitemur esse de custodia ac directo dominio Johannis domini de Cuysello, ac datum ecclesie Miratorii a predecessoribus dicti domini de Cuysello. Quem quidem mansum abbas et conventus Miratorii accensaverunt nobis pro quindecim annos continue subsequentes sub annuo censu [...] duodecim solidorum Vienn[…] et trium quartallorum frumenti ad legitimam mensuram Cuyselli. Itaque nos debemus pro toto manso singulis annis solvere apud Miratorium in Purificatione beate Marie duodecim solidos Vienn[…] et tres quartallos frumenti in festo beati Michaelis archangeli. Item debemus eisdem abbati et conventui eiusdem loci, corvatas in pratis et corvatas carrutarum et curruum, sic ab aliis hominibus ecclesie Miratorii abbati et conventui eiusdem loci solvere usque nunc et a modo extiterit consuetum. Item debemus eis subventionem sive questam quando alii homines de Miratorio requisiti fuerint de subventione sive questa facienda. Ita tamen quod infra quindecim annos subsequentes pro una subventione sive questa aliquid a nobis ultra quindecim solidos repetere non valebunt, finitis autem quindecim annis remanebimus in homagio nos et heredes nostri et servicio dictorum abbatis et conventus in eodem statu in quo fuimus in die confectionis presentium litterarum. Item promittimus nos omnes superius nominati per iuramenta nostra pro nobis et heredibus nostris super sancta Dei Evangelia corporaliter prestita quod de cetero nullum omnino dampnum neque rebus neque personis ecclesie Miratorii faciemus, nec ab aliquo sive aliquibus pro posse nostro sive consensu fieri paciemur, et quod omnia que in presenti pagina continentur observabimus fiducialiter et devote. Nos vero Amedeus humilis abbas Miratorii confitentes predictum mansum esse de custodia domini de Cuysello ac de directo dominio eiusdem et ecclesie nostre de Miratorio, datum in elemosinam a predecessoribus Johannis domini Cuyselli, sigill[um nostrum] apponimus in testimonium [veritatis]. Et nos predicti homines rogamus nobilem virum Johannem [dominum Cuyselli si]gillum suum presentibus ap[poni in] testimonium veritatis. Et nos Johannes dominus C[uyselli qui de premissis omnibus certi s]umus per confessionem par[tium...] sigillum nostrum presentibus litteris apposuimus ad preces ipsorum et instandam in testimonium predictorum. Datum anno Domini Mo CCo septuagesimo mense januarii.